Crònica legislativa de les Illes Balears

Any 2015

Antoni Nadal i Soler*

En els últims mesos de la vuitena legislatura del Parlament de les Illes Balears (2011-2015), el Govern de les Illes Balears, secundat per la resta d’institucions balears governades pel Partit Popular, va persistir en la restricció dels àmbits i funcions de la llengua pròpia assolits en la monarquia parlamentària. Per exemple, el 25 de març de 2015, el Grup Parlamentari Popular va rebutjar sengles propostes no de llei dels grups parlamentaris de l’oposició encaminades a garantir, davant l’alliberament del dividend digital, la recepció dels canals de televisió digital terrestre que emetien en llengua catalana a les Balears, de manera que el 31 de març següent es varen deixar de veure a la TDT de les Illes Balears els canals 33, Super3 i 3/24. No obstant això, l’estrepitosa derrota electoral del Partit Popular en les eleccions autonòmiques i locals del 24 de maig de 2015, amb la consegüent pèrdua de la majoria absoluta parlamentària, va anunciar la represa del procés de normalització lingüística a les Illes Balears dins el segon semestre de l’any 2015, palesa en aquesta crònica, a la qual cal afegir, entre altres accions, el desistiment en el recurs de cassació interposat per les Illes Balears contra la Sentència núm. 443/2014 de la Sala Contenciosa Administrativa de Tribunal Superior de Justícia de les Illes Balears, que declarava la nul·litat del Decret 15/2013, de 19 d’abril, pel qual es regula el tractament integrat de les llengües als centres docents no universitaris de les Illes Balears (3 juliol 2015); la recuperació del model lingüístic de la Universitat en l’Ens Públic de Ràdio i Televisió de les Illes Balears (IB3) (16 setembre 2015); la derogació de la Llei 9/2013, de 23 de desembre, sobre l’ús dels símbols institucionals de les Illes Balears (6 octubre 2015); la recuperació de les emissions de 3/24 i Super 3/33 (18 desembre 205), i l’anunci parlamentari (12 novembre 2015) que es modificarà l’article 30 de la Llei 7/2014, de 23 de juliol, de protecció de les persones consumidores i usuàries de les Illes Balears –llengua utilitzada en la informació.

Subvencions, ajuts i premis

Convocatòria de l’Ajuntament de Pollença per concedir subvencions a les empreses que utilitzin el català com a llengua habitual (en general, la subvenció consistirà en un 50% del total de la factura).

BOIB núm. 17, de 3 de febrer de 2015

Convocatòria de l’Ajuntament des Mercadal del premi de literatura infantil en llengua catalana des Mercadal i Fornells 2015 (premi en metàl·lic de 1.000 euros i edició de l’obra guanyadora a càrrec de l’Ajuntament des Mercadal).

BOIB núm. 19, de 7 de febrer de 2015

Resolució del director de l’Institut d’Estudis Baleàrics de 3 de febrer de 2015 en relació amb la convocatòria d’ajuts per donar suport a la traducció, adaptació, localització i incrustació de subtítols de llargmetratges, curtmetratges i documentals en qualsevol format, originals en llengua catalana, castellana o bilingües (català/castellà i un altre idioma) produïts a les Illes Balears durant el període comprès entre els dies 1 de gener de 2013 i 30 de novembre de 2014.

BOIB núm. 23, de 17 de febrer de 2015

Convocatòria d’ajuts de minimis de suport genèric del Consell Insular de Menorca a l’edició en llengua catalana i castellana per a l’any 2015 (quantia màxima: 7.000 €).

BOIB núm. 37, de 17 de març de 2015

Resolució de la consellera executiva del Departament d’Educació, Cultura i Patrimoni del Consell Insular d’Eivissa de 23 de març de 2015 per la qual aprova les bases que regiran la convocatòria d’ajuts per al foment de l’ús de la llengua catalana en els àmbits del comerç, la indústria, la restauració i els serveis per a l’any 2015 (quantia màxima: 9.000 €).

BOIB núm. 44, de 28 de març de 2015

Ensenyament

Acord del Consell de Govern de 10 d’abril de 2015 pel qual s’autoritza la Universitat de les Illes Balears a implantar i impartir els ensenyaments oficials del Màster Universitari en Llengua i Literatura Catalanes: Coneixement i Anàlisi Crítica del Patrimoni Immaterial.

BOIB núm. 52, de 11 d’abril de 2015

Decret 25/2015, de 24 d’abril, pel qual es regulen els ensenyaments de formació professional bàsica del sistema educatiu en el sistema integrat de formació professional de les Illes Balears. Entre els mòduls associats als blocs comuns establerts en l’article 42.4 de la Llei orgànica 2/2006, de 3 de maig, hi ha Comunicació i societat I i Comunicació i societat II, que inclouen continguts curriculars de les matèries de llengua catalana, llengua castellana, llengua estrangera i ciències socials.

BOIB núm. 61, de 25 d’abril de 2015

Acord del Consell de Govern de 24 d’abril de 2015 mitjançant el qual s’aprova la relació de llocs de treball de caràcter permanent corresponent al personal funcionari docent al servei de l’Administració de la Comunitat Autònoma de les Illes Balears. Fins a aquest Acord, no hi havia hagut una relació de llocs de treball com a tal, sinó que anualment, abans del concurs de trasllats corresponent als funcionaris dels cossos docents, es publicava en el Butlletí Oficial de les Illes Balears (BOIB) una resolució del conseller competent en matèria de personal docent que contenia les plantilles orgàniques i la relació de llocs de treball vacants. (Recordem que la Llei 9/2012, de 19 de juliol, de modificació de la llei 3/2007, de 27 de març, de la funció pública de la comunitat autònoma de les Illes Balears, BOIB núm. 106, de 21 de juliol de 2012, va afegir una disposició addicional –la dotzena–, segons la qual l’accés i l’ocupació de llocs de la funció pública docent s’ha de regir per la seva normativa reglamentària específica.)

BOIB núm. 61, de 25 d’abril de 2015

Decret 29/2015, de 8 de maig, pel qual es regulen l’organització, el funcionament i els currículums dels ensenyaments inicials de la formació bàsica per a les persones adultes a les Illes Balears. Per fer ensenyaments inicials I els alumnes poden optar entre la llengua catalana o la llengua castellana, segons les seves necessitats i interessos. En els ensenyaments inicials II de la formació bàsica s’ha de consolidar la comprensió i l’expressió escrites, així com la comprensió i l’expressió orals de la llengua en la qual s’han començat els ensenyaments inicials I. A més, s’ha d’iniciar els alumnes en l’altra llengua oficial de les Illes Balears. El nivell d’ensenyaments inicials II s’ha d’impartir fins a un màxim de quinze períodes lectius setmanals, que en l’àmbit de comunicació s’han de distribuir de la manera següent: llengua catalana i literatura, tres sessions; llengua castellana i literatura, tres sessions; llengua estrangera, dues sessions.

BOIB núm. 70, de 9 de maig de 2015

Decret 34/2015, de 15 de maig, pel qual s’estableix el currículum de l’educació secundària obligatòria a les Illes Balears. Aquest Decret, d’acord amb la disposició final quarta de la Llei orgànica 8/2013, de 9 de desembre, per a la millora de la qualitat educativa, constitueix el desplegament normatiu per a l’educació secundària obligatòria del que disposa l’article 6 bis de la Llei orgànica 2/2006, de 3 de maig, d’educació, i integra el que regula el Reial decret 1105/2014, de 26 de desembre, pel qual s’estableix el currículum bàsic de l’educació secundària obligatòria i el batxillerat. Segons l’article 10.4, «els alumnes [del primer cicle] han de cursar la matèria de llengua catalana i literatura del bloc d’assignatures de lliure configuració autonòmica a cada un dels cursos. Les matèries de llengua catalana i literatura i de llengua castellana i literatura han de rebre un tractament anàleg.» I segons l’article 11.5, «els alumnes [del segon cicle] han de cursar la matèria de llengua catalana i literatura del bloc d’assignatures de lliure configuració autonòmica. Les matèries de llengua catalana i literatura i de llengua castellana i literatura han de rebre un tractament anàleg.» L’article 16, «Llengües d’ensenyament», prescriu això: «1. La llengua catalana, pròpia de les Illes Balears, la llengua castellana i les llengües estrangeres cursades són objecte d’ensenyament i d’aprenentatge en les matèries lingüístiques corresponents i, alhora, una eina per impartir matèries no lingüístiques. 2. La llengua catalana, pròpia de les Illes Balears, i la llengua castellana només s’han d’emprar com a suport en les matèries impartides en llengües estrangeres.»

Sol·licitats els informes preceptius, el Ple del Consell Escolar de les Illes Balears (CEIB), en sessió tinguda el dia 1 d’abril de 2015, va aprovar les consideracions i recomanacions generals següents:

«1. El CEIB considera que aquest decret i ordre [Decret 34/2015, de 15 de maig, pel qual s’estableix el currículum de l’educació secundària obligatòria a les Illes Balears i Ordre de la consellera d’Educació, Cultura i Universitats de 20 de maig per la qual es desplega el currículum de l’educació secundària obligatòria a les Illes Balears] no haurien d’haver-se tramitat per via d’urgència, donada la importància que es desprèn dels seus continguts i que tenen dins la comunitat educativa.

2. El CEIB demana a la Conselleria d’Educació, Cultura i Universitats, escoltar les recomanacions de caire pedagògic que fa la UIB damunt del desplegament del decret i ordre pel qual s’estableix el currículum de l’educació secundària obligatòria a les Illes Balears.

3. El CEIB veu amb preocupació el calendari d’aplicació d’aquest decret i ordre pel qual s’estableix el currículum de l’educació secundària obligatòria a les Illes Balears.»

BOIB núm. 73, de 16 de maig de 2015

Decret 35/2015, de 15 de maig, pel qual s’estableix el currículum del batxillerat a les Illes Balears. Aquest Decret, d’acord amb la disposició final quarta de la Llei orgànica 8/2013, de 9 de desembre, per a la millora de la qualitat educativa, constitueix el desplegament normatiu per al batxillerat del que disposa l’article 6 bis de la Llei orgànica 2/2006, de 3 de maig, d’educació, i integra el que regula el Reial decret 1105/2014, de 26 de desembre, pel qual s’estableix el currículum bàsic de l’educació secundària obligatòria i el batxillerat. Segons l’article 10.5, «els alumnes [del primer curs] han de cursar la matèria de llengua i literatura catalana I del bloc d’assignatures de lliure configuració autonòmica. Les matèries de llengua catalana i literatura I i de llengua castellana i literatura I han de rebre un tractament anàleg.» Segons l’article 11.5, «els alumnes [del segon curs] han de cursar la matèria de llengua i literatura catalana II del bloc d’assignatures de lliure configuració autonòmica. Les matèries de llengua catalana i literatura II i de llengua castellana i literatura II han de rebre un tractament anàleg.» L’article 14, «Llengües d’ensenyament», prescriu això: 1. La llengua catalana, pròpia de les Illes Balears, la llengua castellana i les llengües estrangeres cursades són objecte d’ensenyament i d’aprenentatge en les matèries lingüístiques corresponents i, alhora, una eina per impartir assignatures no lingüístiques. 2. La llengua catalana, pròpia de les Illes Balears, i la llengua castellana només s’han d’emprar com a suport en les matèries impartides en llengües estrangeres.»

Sol·licitats els informes preceptius, el Ple del Consell Escolar de les Illes Balears, en sessió tinguda el dia 1 d’abril de 2015, va aprovar les consideracions i recomanacions generals següents:

«1. El CEIB considera que aquest decret i ordre [Decret 35/2015, de 15 de maig, pel qual s’estableix el currículum del batxillerat a les Illes Balears i Ordre de la consellera d’Educació, Cultura i Universitats de 20 de maig per la qual es desplega el currículum de l’educació secundària obligatòria a les Illes Balears] no haurien d’haver-se tramitat per via d’urgència, donada la importància que es desprèn dels seus continguts i que tenen dins la comunitat educativa.

2. El CEIB demana a la Conselleria d’Educació, Cultura i Universitats, escoltar les recomanacions de caire pedagògic que fa la UIB damunt del desplegament del decret i ordre pel qual s’estableix el currículum del batxillerat a les Illes Balears.

3. El CEIB veu amb preocupació el calendari d’aplicació d’aquest decret i ordre pel qual s’estableix el currículum del batxillerat a les Illes Balears.»

BOIB núm. 73, de 16 de maig de 2015

Ordre de la consellera d’Educació, Cultura i Universitats de 20 de maig per la qual es desplega el currículum de l’educació secundària obligatòria a les Illes Balears. Segons l’article 4.3, «les matèries de llengua catalana i literatura i de llengua castellana i literatura no poden tenir una càrrega horària diferent a un mateix curs».

BOIB núm. 76, de 21 de maig de 2015

Ordre de la consellera d’Educació, Cultura i Universitats de 20 de maig de 2015 per la qual es desplega el currículum del batxillerat a les Illes Balears (correcció d’errades en BOIB núm. 88, de 13 de juny de 2015). Segons l’article 5.3, «les matèries de llengua catalana i literatura i de llengua castellana i literatura no poden tenir una càrrega horària diferent a un mateix curs». I d’acord amb l’article 9.4, «els professors de l’especialitat de llengua catalana i literatura també poden impartir, a més de la matèria de llengua catalana i literatura, les matèries de literatura universal i arts escèniques». La disposició addicional tercera prescriu que «els alumnes que cursin simultàniament els ensenyaments professionals de música i dansa i una modalitat de batxillerat poden cursar només les matèries troncals de la modalitat escollida i la matèria de llengua catalana i literatura».

BOIB núm. 76, de 21 de maig de 2015

Informació pública de l’esborrany del Projecte d’ordre de la consellera d’Educació, Cultura i Universitats per la qual es determinen els títols, diplomes i certificats equivalents als certificats de coneixements de llengua catalana de la Conselleria d’Educació, Cultura i Universitats.

BOIB núm. 14, de 29 de gener de 2015

Resolució de la consellera d’Educació, Cultura i Universitats del Govern de les Illes Balears de 16 de gener de 2015 per la qual publica les plantilles orgàniques i la relació de llocs de feina vacants del cos de mestres corresponents als centres públics d’educació infantil i de primària, d’educació especial, d’educació d’adults, dels dos primers cursos d’educació secundària obligatòria i dels equips d’atenció primerenca (v. Ordre de la consellera d’Educació, Cultura i Universitats de 14 d’abril de 2014 per la qual es fixen les titulacions que cal tenir per fer classes de llengua catalana i en llengua catalana, pròpia de les Illes Balears, a l’ensenyament reglat no universitari i s’estableix el Pla de Formació Lingüística i Cultural, BOIB núm. 53, de 19 d’abril de 2014).

BOIB núm. 16, de 31 de gener de 2015

Resolució de la consellera d’Educació, Cultura i Universitats del Govern de les Illes Balears de 16 de gener de 2015 per la qual publica les plantilles orgàniques i la relació de llocs de feina vacants dels cossos de catedràtics d’ensenyament secundari, de professors d’ensenyament secundari, de professors tècnics de formació professional, de catedràtics de música i arts escèniques, de professors de música i arts escèniques, de catedràtics d’arts plàstiques i disseny, de professors d’arts plàstiques i disseny, de mestres de taller d’arts plàstiques i disseny, de catedràtics d’escoles oficials d’idiomes i de professors d’escoles oficials d’idiomes, corresponents als instituts d’educació secundària, centres integrats de formació professional, escoles oficials d’idiomes, escoles d’arts plàstiques i disseny, escola superior de disseny, conservatoris de música i arts escèniques, centres d’educació de persones adultes, equips d’orientació educativa i psicopedagògica, centres d’educació especial i centres d’educació infantil i primària (v. Ordre de la consellera d’Educació, Cultura i Universitats de 14 d’abril de 2014 per la qual es fixen les titulacions que cal tenir per fer classes de llengua catalana i en llengua catalana, pròpia de les Illes Balears, a l’ensenyament reglat no universitari i s’estableix el Pla de Formació Lingüística i Cultural, BOIB núm. 53, de 19 d’abril de 2014).

BOIB núm. 16, de 31 de gener de 2015

Resolució de la consellera d’Educació, Cultura i Universitats de 19 de març de 2015 per la qual estableix la realització d’una avaluació individualitzada a tercer curs d’educació primària durant el curs 2014-2015 i el procediment d’aplicació als centres docents no universitaris de les Illes Balears que imparteixen aquests ensenyaments. En el curs 2014-2015, s’han d’avaluar dues competències: la competència en comunicació lingüística (en llengua catalana, en llengua castellana i en llengua anglesa) i la competència matemàtica.

BOIB núm. 41, de 24 de març de 2015

Resolució de la consellera d’Educació, Cultura i Universitats de 16 de març de 2015 per la qual aprova la convocatòria per a l’autorització de centres i les instruccions per impartir el currículum mixt relatiu a la doble titulació de batxiller i de baccalauréat a les Illes Balears a partir del curs 2015-2016. En el curs 2014-2015 es féu per primera vegada a les Illes Balears la prova externa per a l’obtenció del títol de baccalauréat per a l’alumnat que va cursar el currículum mixt de batxillerat i baccalauréat, i que el va completar en el curs 2014-2015. (El 10 de gener de 2008, el Govern d’Espanya i el Govern de França varen signar l’Acord relatiu a la doble titulació de batxiller i baccalauréat en els centres espanyols, en desplegament de l’Acord marc signat el 16 de maig de 2005, sobre els programes educatius, lingüístics i culturals en centres escolars d’ambdós estats. Aquest Acord del 10 de gener de 2008 defineix el programa relatiu a la doble titulació de batxiller i de baccalauréat, el qual ofereix als alumnes inscrits la possibilitat d’obtenir els dos títols estatals al final dels estudis de secundària i d’accedir a estudis superiors, formació i activitat professional, tant a Espanya com a França. La Conselleria d’Educació, Cultura i Universitats, per Resolució de 8 de maig de 2013, va aprovar la convocatòria per a l’autorització de centres i les instruccions per impartir el currículum mixt relatiu a la doble titulació de batxiller i de baccalauréat a les Illes Balears a partir del curs 2013-2014. Durant el curs 2013-2014 l’únic centre que va començar a impartir el Batxibac va ser l’IES Bendinat.)

BOIB núm. 43, de 26 de març de 2015

Resolució del director general d’Educació i Cultura de 29 d’abril de 2015 per la qual aprova la convocatòria pública per formar borses d’aspirants a funcionaris interins docents amb la finalitat de cobrir, durant el curs 2015-2016 i a totes les illes, vacants i substitucions de totes les especialitats o funcions a centres públics d’ensenyament no universitari dependents de la Conselleria d’Educació, Cultura i Universitats del Govern de les Illes Balears (v. Ordre de la consellera d’Educació, Cultura i Universitats de 14 d’abril de 2014 per la qual es fixen les titulacions que cal tenir per fer classes de llengua catalana i en llengua catalana, pròpia de les Illes Balears, a l’ensenyament reglat no universitari i s’estableix el Pla de Formació Lingüística i Cultural, BOIB núm. 53, de 19 d’abril de 2014).

BOIB núm. 67, de 2 de maig de 2015

Resolució de la consellera d’Educació, Cultura i Universitats de 13 d’abril de 2015 per la qual estableix el grau d’experimentalitat dels estudis del Màster Universitari en Llengua i Literatura Catalanes: Coneixement i Anàlisi Crítica del Patrimoni Immaterial de la Universitat de les Illes Balears.

BOIB núm. 68, de 5 de maig de 2015

Resolució de la consellera d’Educació, Cultura i Universitats de 20 de maig de 2015 per la qual publica la relació de convenis de col·laboració subscrits per la Conselleria d’Educació, Cultura i Universitats en el primer quadrimestre de l’any 2015 i, amb caràcter extraordinari, un conveni de col·laboració subscrit per la Conselleria d’Educació, Cultura i Universitats en el tercer quadrimestre de l’any 2014. Inclou el Conveni de col·laboració entre la Conselleria d’Educació, Cultura i Universitats del Govern de les Illes Balears i la Universitat de Barcelona per a la realització del projecte d’informatització, transcripció i edició a Internet de les cèdules lexicogràfiques que serviran per redactar el Diccionari català-valencià-balear, de 24 de març de 2015.

BOIB núm. 78, de 26 de maig de 2015

Resolució de la consellera d’Educació, Cultura i Universitats de 15 de maig de 2015 per la qual autoritza la pròrroga del Pla Pilot d’Educació Plurilingüe per al curs escolar 2015-2016 als centres participants que obtingueren l’autorització en el curs 2012-2013.

BOIB núm. 83, de 4 de juny de 2015

Institut d’Estudis Baleàrics

Resolució del director de l’Institut d’Estudis Baleàrics de 9 de gener de 2015 per la qual publica els convenis de col·laboració que ha subscrit aquesta entitat en el tercer quadrimestre de l’any 2014.

BOIB núm. 8, de 15 de gener de 2015

Resolució de la presidenta de l’Institut d’Estudis Baleàrics 9 d’abril de 2015 per la qual convoca les proves lliures per obtenir els certificats de les assignatures i els seminaris inclosos en el Pla de Formació Lingüística i Cultural de maig 2015.

BOIB núm. 53, de 14 d’abril de 2015

Resolució de la presidenta de l’Institut d’Estudis Baleàrics de 30 d’abril de 2015 per la qual fa pública la llista de persones que han resultat aptes en la convocatòria de proves de gener de 2015 per obtenir els certificats de català dels nivells A2, B1, B2, C1, C2 i llenguatge administratiu que expedeix la Conselleria d’Educació, Cultura i Universitats.

BOIB núm. 70, de 9 de maig de 2015

Resolució del director de l’Institut d’Estudis Baleàrics de 7 de maig de 2015 per la qual publica els convenis de col·laboració que ha subscrit aquesta entitat en el primer quadrimestre de l’any 2015.

BOIB núm. 70, de 9 de maig de 2015

Escola Balear d’Administració Pública (EBAP)

Resolució de la directora gerent de l’Escola Balear d’Administració Pública (EBAP) de 3 de març de 2015 per la qual fixa el calendari de les proves de llengua catalana organitzades per l’EBAP per a la convocatòria de l’any 2015.

BOIB núm. 34, de 10 de març de 2015

Consell insulars

Conveni de col·laboració entre el Consell Insular de Formentera i l’Obra Cultural Balear de Formentera en matèria de cultura i patrimoni.

BOIB núm. 78, de 26 de maig de 2015

Funció pública

El dia 24 de març va entrar en vigor la Llei 5/2015, de 23 de març, de racionalització i simplificació de l’ordenament legal i reglamentari de la Comunitat Autònoma de les Illes Balears. La Llei deroga expressament un seguit de normes, alhora que insta el Govern perquè en derogui d’altres que són de la seva competència. En conseqüència , el president de les Illes Balears va dictar el Decret 4/2015, de19 de maig, pel qual es deroguen diversos decrets en matèria d’atribució i de delegació de competències. Entre d’altres, va derogar el Decret 4/2006, de 10 de març, del president de les Illes Balears, de delegació de la competència per concedir el premi regulat en el Decret 7/2006, de 3 de febrer, per haver obtingut nivells de coneixements de català superiors als exigits per ingressar en la funció pública.

BOIB núm. 76, de 21 de maig de 2015

Resolució del conseller d’Administracions Públiques de 16 d’abril de 2015 per la qual fa públiques les bases comunes del concurs ordinari i les convocatòries específiques per proveir llocs de treball reservats a personal funcionari de l’Administració local amb habilitació de caràcter nacional. D’acord amb l’apartat 9 de l’article únic de la Llei 9/2012, de 19 de juliol, de modificació de la llei 3/2007, de 27 de març, de la funció pública de la comunitat autònoma de les Illes Balears, que afegeix una disposició addicional –la dotzena– a la Llei 3/2007, de 27 de març, de la funció pública de la comunitat autònoma de les Illes Balears, els concursants no han d’acreditar, amb caràcter general, el requisit de coneixement de la llengua catalana. No obstant això, l’entitat local pot exigir el requisit de coneixement d’un nivell determinat de la llengua catalana si, ateses les característiques especials de les funcions del lloc de treball, és imprescindible i així consta en la relació de llocs de treball o, si la corporació no disposa d’aquest instrument, ho ha aprovat l’òrgan competent. En aquest cas els concursants han d’aportar el certificat acreditatiu del nivell que requereix la corporació local. Amb caràcter general, l’acreditació d’un nivell de català és mèrit de consideració necessària, d’acord amb l’article 9 de la Llei 9/2012. També es considera mèrit l’acreditació de nivells superiors al que s’exigeixi, si escau, com a requisit del lloc.

BOIB núm. 54, de 16 d’abril de 2015

Administració local

Aprovació definitiva del Pressupost 2014 de l’Ajuntament d’Estellencs. Conté l’enumeració dels requisits de català plantilla de personal de l’Ajuntament any 2014.

BOIB núm. 18, de 5 de febrer de 2015

Resolució de la Regidoria de Mobilitat i Medi Ambient de l’Ajuntament d’Eivissa de 24 de març de 2015 per la qual aprova les bases reguladores de la convocatòria i proves d’aptitud per a l’obtenció del permís municipal de conductor d’autotaxi. Cal estar en possessió de certificat, títol o diploma acreditatiu de coneixements bàsics de la llengua catalana. En cas contrari, s’ha de superar una prova oral de llengua catalana.

BOIB núm. 52, de 11 d’abril de 2015

Bases del concurs oposició per a la creació d’una borsa de treball de formador/a intercultural a la Mancomunitat des Raiguer. Les tasques i funcions de la persona formadora intercultural en alfabetització i competències bàsiques es desenvoluparan ens els departaments de serveis socials municipals, i consisteixen, entre d’altres, en la gestió del blog de feina: enregistrament de les activitats transversals i complementàries a les classes de llengua.

BOIB núm. 78, de 26 de maig de 2015

Anunci per a la licitació de servei d’interpretació de la llengua de signes durant els plenaris i altres serveis de l’Ajuntament de Palma de Mallorca.

BOIB núm. 83, de 4 de juny de 2015

Aprovació inicial de la creació de fitxers de caràcter personal de l’Ajuntament des Castell. Entre les dades de característiques personals s’inclou la llengua materna.

BOIB núm. 91, de 20 de juny de 2015

Persones consumidores i usuàries de les Illes Balears

De conformitat amb les negociacions prèvies fetes pel Grup de Treball constituït per l’Acord de la Comissió Bilateral de Cooperació Administració General de l’Estat-Comunitat Autònoma d’Illes Balears per a l’estudi i la proposta de solució de les discrepàncies competencials manifestades en relació amb la Llei 7/2014, de 23 de juliol, de protecció de les persones consumidores i usuàries de les Illes Balears, ambdues parts les donen per resoltes, de conformitat amb el compromís següent: «L’executiu de la Comunitat Autònoma promourà la modificació de l’article 30 de la norma en el sentit de garantir amb la redacció que s’estableixi que tota la informació facilitada al consumidor a què es refereix el capítol en què s’integra el precepte esmentat haurà de figurar almenys en la llengua oficial de l’Estat, en els termes prevists en el Text refós de la Llei general de defensa de consumidors i usuaris, en els articles 18.3 i 60.4.»

BOIB núm. 87, de 11 de juny de 2015

Recepció dels canals de televisió digital terrestre que emeten en llengua catalana a les Illes Balears

La Comissió d’Assumptes Institucionals i Generals del Parlament de les Illes Balears, en sessió de dia 25 de març de 2015, va rebutjar una proposició no de llei del Grup Parlamentari Socialista relativa a assegurar la recepció dels canals de televisió digital terrestre que emeten en llengua catalana a les Illes Balears (BOPIB núm. 178, de 12 de desembre de 2014) i una proposició no de llei del Grup Parlamentari Més relativa a garantir la recepció dels canals de televisió afectats per la supressió d’un múltiplex autonòmic (BOPIB núm. 179, de 19 de desembre de 2014). Així, el Parlament de les Illes Balears va rebutjar prendre els acords i les mesures que fossin necessaris per evitar la desaparició de cap dels canals que emetien en llengua catalana a la comunitat com ara el Canal 3/24, el Canal 33 o el Súper 3, com a conseqüència del dividend digital.

BOPIB núm. 193, d’1 d’abril de 2015

SEGON SEMESTRE DEL 2015

Subvencions, ajuts i premis

Resolució del director de l’Institut d’Estudis Baleàrics de 29 de juny de 2015 en relació amb la convocatòria d’ajuts per donar suport a tot tipus de projectes culturals en l’àmbit de la literatura, el còmic i el pensament.

BOIB núm. 99, de 4 de juliol de 2015

Acord del Consell Executiu del Consell Insular d’Eivissa de 31 de juliol de 2015 en relació amb la convocatòria d’ajudes econòmiques durant l’any 2015 per al suport a projectes culturals relacionats amb l’edició de publicacions i amb la realització d’activitats de promoció cultural. Pel que fa les ajudes a l’edició d’obres que impliquen el foment i la promoció de la cultura de l’illa d’Eivissa, puntua l’edició en llengua catalana; es tindrà en compte la presència de la llengua catalana en l’obra editada. Pel que fa a les ajudes al foment i a la promoció de la cultura de l’illa d’Eivissa, puntua la promoció de la llengua catalana; es tindrà en compte la presència de la llengua catalana a les activitats o les accions realitzades.

BOIB núm. 130, d’1 de setembre de 2015

La Comissió de Govern del Consell Insular de Formentera, en sessió tinguda el 18 de setembre de 2015, va aprovar les bases per a la concessió d’ajudes econòmiques a les associacions de veïns, comissions de festes, associacions culturals i/o esportives sense ànim de lucre per a la realització de festes corresponents al període comprès entre novembre de 2014 i octubre de 2015, amb un import global màxim de 40.000 €. Hi puntuen el cartell, les actuacions, els cursos o les xerrades en català.

BOIB núm. 144, d’1 d’octubre de 2015

El Consell Executiu del Consell Insular de Menorca, en sessió extraordinària tinguda el 21 de setembre de 2015, va aprovar la concessió d’ajudes de minimis de suport genèric del Consell Insular de Menorca a l’edició en llengua catalana i castellana per a l’any 2015.

BOIB núm. 143, de 29 de setembre de 2015

El Consell Executiu del Consell Insular de Menorca, en sessió ordinària de 5 d’octubre de 2015 va aprovar les bases del XIII Premi Josep Vivó de glosa escrita del Consell Insular de Menorca, amb un import global màxim de 700 €).

BOIB núm. 151, de 15 d’octubre de 2015

Resolució del director de l’Institut d’Estudis Baleàrics de 23 d’octubre de 2015 en relació amb la convocatòria d’ajuts per promoure la mobilitat exterior i entre illes de la cultura durant l’any 2015.

BOIB núm. 159, de 31 d’octubre de 2015

Estructura de l’Administració de la Comunitat Autònoma de les Illes Balears

Decret 8/2015, de 2 de juliol, de la presidenta de les Illes Balears, pel qual es determina la composició del Govern i s’estableix l’estructura de l’Administració de la Comunitat Autònoma de les Illes Balears. La Conselleria d’Educació, Cultura i Universitats es desdobla en dues conselleries: la d’Educació i Universitat, i la de Participació, Transparència i Cultura. La Conselleria d’Administracions Públiques s’unifica amb la d’Hisenda i Pressupostos amb el nom de Conselleria d’Hisenda i Administracions Públiques.

BOIB núm. 97 de 2 de juliol de 2015

Decret 12/2015, de 2 de juliol, de la presidenta de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears (BOIB núm. 97, de 2 de juliol de 2015) i Decret 24/2015, de 7 d’agost, de la presidenta de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears (BOIB núm. 120, de 8 d’agost de 2015).

La Direcció General de Formació Professional i Formació del Professorat, òrgan dependent de la Conselleria d’Educació i Universitat, exerceix les seves competències en els àmbits materials següents: formació professional i relació del sistema educatiu amb l’empresa; formació professional bàsica; educació de persones adultes; formació permanent del professorat; ensenyament del català i normalització lingüística en l’àmbit escolar; ensenyament en llengües estrangeres.

La Direcció General de Política Lingüística, òrgan dependent de la Conselleria de Participació, Transparència i Cultura, exerceix les seves competències en els àmbits materials següents: normalització de la llengua catalana; promoció i defensa dels drets lingüístics; ensenyament del català i normalització lingüística en l’àmbit educatiu; organització, gestió i certificació de les proves de coneixements de llengua catalana per a la població adulta fora de l’ensenyament reglat; gestió dels cursos i de les proves lliures incloses en el Pla de Formació Lingüística i Cultural i expedició dels certificats de notes i de capacitació inclosos en el Pla esmentat; concessió de l’exempció de l’avaluació de la llengua i la literatura catalanes, i homologació dels estudis de llengua catalana de l’educació secundària obligatòria i del batxillerat amb els certificats de coneixements de llengua catalana de la Conselleria de Participació, Transparència i Cultura.

Aquests decrets adscriuen l’Escola Balear d’Administració Pública (EBAP) a la Conselleria d’Hisenda i Administracions Públiques i el Consorci Institut d’Estudis Baleàrics a la Conselleria de Participació, Transparència i Cultura.

Doctorat en Filologia i Filosofia

Acord del Consell de Govern de 29 d’octubre de 2015 pel qual s’autoritza la Universitat de les Illes Balears a implantar i impartir el programa del Doctorat en Filologia i Filosofia. Aquest nou programa del Doctorat en Filologia i Filosofia és l’adaptació al Reial decret 99/2011, de 28 de gener, pel qual es regulen els ensenyaments oficials de doctorat, dels actuals programes dels doctorats de Llengua i Literatura Catalanes, de Llengües i Literatures Modernes i de Filosofia. Tots aquests programes de doctorat estaven regulats pel Reial decret 1393/2007 i estan en procés d’extinció.

BOIB núm. 158, de 30 d’octubre de 2015

Institut Ramon Llull

Decret 93/2015, de 20 de novembre, pel qual es crea la Delegació del Govern de les Illes Balears per a l’Institut Ramon Llull. L’any 2012, el Govern de les Illes Balears va decidir separar-se del Consorci Institut Ramon Llull. Actualment, el Govern cerca fórmules de col·laboració amb l’Institut Ramon Llull tendents a preparar una futura integració, per la qual cosa resultava necessària la creació de la Delegació del Govern de les Illes Balears per a l’Institut Ramon Llull. Aquesta Delegació s’ocupa, a més, d’altres funcions relatives a la projecció exterior de la cultura i la llengua pròpies de les Illes Balears. Ateses les funcions que se li atribueixen, la Delegació forma part de l’estructura de la Conselleria de Participació, Transparència i Cultura, sota les directrius de la qual ha de dur a terme les seves funcions, de manera coordinada amb la Direcció General de Cultura i amb la Gerència de l’Institut d’Estudis Baleàrics.

BOIB núm. 172, de 21 de novembre de 2015

Conselleria d’Educació i Universitat

Resolució del conseller d’Educació i Universitat de 16 de juliol de 2015 per la qual adopta mesures provisionals en relació amb l’horari lectiu setmanal a l’ensenyament secundari obligatori per al curs 2015-2016, mentre s’ordena l’inici del procediment per elaborar una disposició de caràcter general per modificar l’Ordre de la consellera d’Educació, Cultura i Universitats de 20 de maig de 2015 per la qual es desplega el currículum de l’educació secundària obligatòria a les Illes Balears, d’acord amb el disseny curricular establert en la Llei orgànica 8/2013, de 9 desembre, per a la millora de la qualitat educativa, i el Decret 34/2015, de 15 de maig.

BOIB núm. 110, de 21 de juliol de 2015

Resolució del conseller d’Educació i Universitat de 9 de setembre de 2015 per la qual determina els crèdits pressupostaris màxims que s’han de destinar als ajuts per dotar d’auxiliars de conversa els centres educatius de les Illes Balears per al curs 2015-2016, d’acord amb les bases de col·laboració entre la Conselleria d’Educació i Universitat i el Ministeri d’Educació, Cultura i Esport. La Conselleria d’Educació i Universitat participa des de fa uns anys en el Programa d’Auxiliars de Conversa dins el marc de col·laboració amb el Ministeri d’Educació, Cultura i Esport, programa dirigit a potenciar la competència comunicativa en llengua estrangera mitjançant la provisió d’auxiliars de conversa nadius als centres educatius. Gràcies a aquest programa, la gran majoria de centres educatius de les Illes Balears han acollit al llarg dels anys auxiliars de conversa. L’import màxim destinat als ajuts als auxiliars de conversa en llengua estrangera per al curs escolar 2015-2016 és d’1.653.600 euros.

BOIB núm. 138, de 19 de setembre de 2015

Resolució del conseller d’Educació i Universitat de 16 d’octubre de 2015 per la qual autoritza la implantació de l’idioma rus a l’Escola Oficial d’Idiomes d’Eivissa.

BOIB núm. 156, de 27 d’octubre de 2015

Resolució del conseller d’Educació i Universitat de 29 d’octubre de 2015 sobre l’establiment, la renovació i la modificació dels concerts educatius per al curs acadèmic 2015-2016. La Resolució conté l’assignació als centres d’una dotació bàsica d’especialistes de pedagogia terapèutica i d’audició i llenguatge.

BOIB núm. 159, de 31 d’octubre de 2015

Resolució de la directora general de Personal Docent de 17 de novembre de 2015 per la qual fixa els criteris específics per establir les plantilles orgàniques dels centres docents públics d’ensenyament no universitari de les Illes Balears per al curs 2016-2017. Anualment, les convocatòries de concurs de trasllats per als funcionaris dels cossos docents previstos en la Llei orgànica 2/2006, de 3 de maig, d’educació, estableixen l’obligació de publicar places vacants. Aquesta previsió es concreta en la publicació anual de les plantilles orgàniques i les places vacants dels centres i, perquè això sigui possible, anualment s’han de fixar els criteris específics per establir aquestes plantilles. Malgrat això, d’ençà de la Resolució per la qual es fixen els criteris específics per establir les plantilles orgàniques dels centres docents públics d’ensenyament no universitari de les Illes Balears per al curs 2012-2013 no s’havien tornat a establir aquests criteris.

BOIB núm. 172, de 21 de novembre de 2015

Institut d’Estudis Baleàrics

El Ple del Parlament de les Illes Balears, en sessió tinguda els dies 21 i 22 de desembre de 2015, va aprovar la Llei de pressuposts generals de la comunitat autònoma de les Illes Balears per a l’any 2016.

Els apartats 2, 3 i 5 de l’article 40 de la Llei 13/2014, de 29 de desembre, de pressuposts generals de la comunitat autònoma de les Illes Balears per a l’any 2015, «Creació de l’entitat pública empresarial Institut d’Estudis Baleàrics», queden modificats de la manera següent:

«2. Les funcions i les competències de l’ens, d’acord amb el que estableixin els Estatuts i en el marc de les competències del Govern i de l’Administració de la comunitat autònoma de les Illes Balears en matèria de llengua catalana i cultura de les Illes Balears, són les següents:

a) El foment de la recerca, en totes les àrees de la cultura i la ciència, en temes relacionats amb les Illes Balears, d’acord amb els objectius generals que amb vista a la recerca proposin el Govern de les Illes Balears i el mateix institut.

b) La formació lingüística en llengua catalana dels ciutadans de les Illes Balears, fora de l’ensenyament reglat.

c) La formació i l’avaluació en llengua i cultura catalanes de col·lectius específics, fora de l’ensenyament reglat.

d) El foment dels usos socials de la llengua catalana en tots els àmbits de la vida diària.

e) La difusió, per mitjans propis o aliens, de qualsevol tipus d’activitat cultural que es dugui a terme en l’àmbit territorial de les Illes Balears.

f) La publicació en el camp dels estudis locals, mitjançant l’elaboració de monografies, col·leccions i revistes, i l’organització de jornades, congressos i conferències.

g) El foment d’activitats culturals relatives a l’intercanvi i la relació entre Mallorca, Menorca, Eivissa i Formentera, i entre les Illes Balears i l’exterior.

h) La promoció, amb la col·laboració d’institucions públiques o privades, d’ofertes d’estudi destinades a la formació d’especialistes en gestió cultural.

i) L’elaboració d’estudis estructurals i prospeccions sobre la cultura entesa com a sector econòmic.

j) La difusió de la informació relativa als ajuts i els serveis que els organismes d’àmbit insular i municipal destinen a la creació artística i cultural i a les empreses culturals.

k) L’assessorament al Govern de les Illes Balears i als organismes de la comunitat autònoma de les Illes Balears en tots els temes de la seva competència que li siguin sol·licitats, sens perjudici de la funció consultiva que, d’acord amb l’article 35 de l’Estatut d’autonomia de les Illes Balears, té la Universitat de les Illes Balears per a tot el que es refereix a la llengua catalana.

l) L’exercici de la Secretaria del Patronat Ramon Llull.

m) La publicació de materials diversos relacionats amb les finalitats de l’Institut.

n) La realització d’activitats que s’adiguin amb les finalitats de l’Institut.

o) La promoció de les Illes Balears com a localització de rodatges audiovisuals i, concretament, la gestió de l’oficina de serveis Illes Balears Film Commission.»

BOPIB núm. 27, de 30 de desembre de 2015

Resolució de la presidenta de l’Institut d’Estudis Baleàrics de 17 d’agost de 2015 per la qual fa pública la llista de persones que han resultat aptes en la convocatòria de proves de maig de 2015 per obtenir els certificats de català dels nivells A2, B1, B2, C1, C2 i llenguatge administratiu que expedeix la Conselleria de Transparència, Participació i Cultura.

BOIB núm. 137, de 17 de setembre de 2015

Resolució del director de l’Institut d’Estudis Baleàrics de 18 de setembre de 2015 per la qual publica els convenis de col·laboració que ha subscrit aquesta entitat en el segon quadrimestre de l’any 2015 (inclou el Conveni de col·laboració signat el dia 3 de juny de 2015 entre l’Ajuntament de Maó i l’Institut d’Estudis Baleàrics per preparar, organitzar i impartir a Maó dos tallers de llengua catalana durant els mesos de juliol i agost de 2015).

BOIB núm. 144, d’1 d’octubre de 2015

Resolució de la presidenta de l’Institut d’Estudis Baleàrics de 29 d’octubre de 2015 de delegació de la competència de la convocatòria de les proves per obtenir els certificats oficials de coneixements de llengua catalana en la directora general de Política Lingüística.

BOIB núm. 159, de 31 d’octubre de 2015

Escola Balear d’Administració Pública (EBAP)

Resolució de la presidenta de l’Escola Balear d’Administració Pública (EBAP) de 3 de desembre de 2015 per la qual aprova el pla anual, la convocatòria i les proves dels cursos de llengua catalana que organitza l’EBAP per a l’any 2016.

BOIB núm. 182, de 15 de desembre de 2015

Conselleria de Participació, Transparència i Cultura

Resolució de la directora general de Política Lingüística de 30 d’octubre de 2015 per la qual convoca les proves de gener de 2016 per obtenir els certificats de català dels nivells A2, B1, B2, C1, C2 i llenguatge administratiu que expedeix la Conselleria de Participació, Transparència i Cultura.

BOIB núm. 160, de 2 de novembre de 2015

Llei orgànica per a la millora de la qualitat educativa (LOMQE)

La Comissió de Cultura, Educació i Esports del Parlament de les Illes Balears, en sessió tinguda el 15 d’octubre de 2015, va aprovar la Resolució derivada d’una proposició no de llei, dels grups parlamentaris Socialista, Podem Illes Balears, Més per Mallorca, Més per Menorca i Mixt, relativa a rebuig de la LOMQE i del desplegament reglamentari derivat de la seva aplicació:

«1. El Parlament de les Illes Balears rebutja absolutament la LOMQE i traslladarà al Govern de l’Estat Espanyol la necessitat d’aturar el calendari de la seva aplicació de manera immediata i d’establir un diàleg de consens previ.

2. El Parlament de les Illes Balears insta el Govern de les Illes Balears perquè prengui les mesures necessàries per reduir al màxim les conseqüències de l’aplicació d’una llei que perjudica greument la construcció d’un sistema educatiu inclusiu i igualitari amb respecte a la diversitat, que permeti el desenvolupament personal de tots els nostres infants, adolescents, joves i, en general, de tota la societat.

3. El Parlament de les Illes Balears insta el Govern de les Illes Balears perquè faci una proposta legislativa que condueixi a la tramitació d’una llei educativa pròpia de les Illes Balears, nascuda a partir del màxim consens amb la comunitat educativa, i que reculli els aspectes singulars, lingüístics, culturals i específics de la comunitat i dels diferents territoris que la integren.»

BOPIB núm. 16, de 23 d’octubre de 2015

Drets lingüístics

La Comissió de Cultura, Educació i Esports del Parlament de les Illes Balears, en sessió tinguda el 15 d’octubre de 2015, va aprovar la Resolució següent derivada d’una proposició no de llei, dels grups parlamentaris Més per Menorca i Més per Mallorca, relativa a drets lingüístics:

«1. El Parlament de les Illes Balears insta la Delegació del Govern de l’Estat a les Illes Balears, com a responsable de dirigir l’Administració de l’Estat en l’àmbit territorial de la comunitat autònoma, a prendre les mesures necessàries per tal que es respectin els drets lingüístics dels ciutadans catalanoparlants de les Illes Balears.

2. El Parlament de les Illes Balears insta el Govern de les Illes Balears a posar els recursos econòmics i humans necessaris per impulsar la normalització de la llengua catalana a l’Administració perifèrica de l’Estat, d’acord amb el que preveu la disposició addicional primera de la Llei 3/1986, de 29 d’abril, de normalització lingüística de les Illes Balears.

3. El Parlament de les Illes Balears insta el Govern de les Illes Balears a crear un servei d’assessorament, consulta i defensa dels drets lingüístics dels ciutadans.»

BOPIB núm. 16, de 23 d’octubre de 2015

Pressuposts generals de les Illes Balears per a l’any 2016

El Ple del Parlament de les Illes Balears, en sessió tinguda els dies 21 i 22 de desembre de 2015, va aprovar la Llei de pressuposts generals de la comunitat autònoma de les Illes Balears per a l’any 2016 (BOPIB núm. 27, de 30 de desembre de 2015).

Es manté la deducció autonòmica per despeses d’aprenentatge extraescolar d’idiomes estrangers i s’afegeix una nova deducció relacionada amb el foment de la llengua catalana, mitjançant un nou article, l’article 5 quater, del Text refós de la Llei de finances de la comunitat autònoma de les Illes Balears, aprovat pel Decret legislatiu 1/2005, de 24 de juny, amb la redacció següent:

«Article 5 quater

Deducció autonòmica per donacions a determinades entitats que tenguin per objecte el foment de la llengua catalana

1. S’estableix una deducció del 15% de les donacions dineràries que es facin durant el període impositiu, fins al límit del 10% de la quota íntegra autonòmica, a entitats que tenguin per objecte el foment de la llengua catalana, a favor de qualsevol de les entitats següents:

a) L’Administració de la comunitat autònoma de les Illes Balears o les entitats instrumentals que en depenen la finalitat essencial de les quals sigui el foment de la llengua catalana.

b) La Universitat de les Illes Balears, els centres de recerca i els centres superiors d’ensenyances artístiques de la comunitat autònoma de les Illes Balears.

c) Les entitats sense finalitat lucrativa a què fan referència els articles 2 i 3 de la Llei 49/2002, de 23 de desembre, de règim fiscal de les entitats sense finalitats lucratives i dels incentius fiscals al mecenatge, sempre que el fi exclusiu o principal que persegueixin sigui en el territori el foment de la llengua catalana, i estiguin inscrites en el Registre de Fundacions de l’Administració de la comunitat autònoma de les Illes Balears.»

BOPIB núm. 27, de 30 de desembre de 2015

Citació recomanada: Nadal i Soler, Antoni M. «Crònica legislativa de les Illes Balears. Any 2015», Revista de Llengua i Dret, Journal of Language and Law, núm. 65, 2016, p. 170-183. DOI: 10.2436/20.8030.02.142.

* Antoni Nadal i Soler, professor de llenguatge administratiu de l’Institut d’Estudis Baleàrics.